በ11ኛው ዙር ዕጣ ከወጣባቸው ቤቶች ውስጥ የ7169 ቤቶች ዕድለኞች አለመቅረባቸው ተገለጸ
የአዲስ አበባ ከተማ አስተዳደር ሐምሌ 30 ቀን 2008 ዓ.ም. ዕጣ ካወጣባቸው ከ30,000 በላይ የጋራ መኖሪያ ቤቶች ውስጥ፣ ለ7,169 ቤቶች ዕጣ የወጣላቸው ግለሰቦች ሊቀርቡ አለመቻላቸውን የቤቶች አስተዳደር ኤጀንሲ አስታወቀ፡፡ዕጣ የወጣባቸውን ቤቶች እስከ ኅዳር 19 ቀን 2009 ዓ.ም. ድረስ ተሰጥተው መጠናቀቅ የነበረባቸው ቢሆንም፣ የውል መዋዋያ ቅጽ ከወሰዱ 29,465 ግለሰቦች ውስጥ 6,035 ቅጹን አለመመለሳቸውን፣ 1,134 ደግሞ ቅጽ አለመውሰዳቸውን የቤቶች አስተዳደር ኤጀንሲ ሥራ አስኪያጅ አቶ ሽመልስ ታምራት ሰኞ ኅዳር 19 ቀን 2009 ዓ.ም. አስረድተዋል፡፡ በ11ኛው ዙር ዕጣ የወጣላቸው የሚስተናገዱት ወይም የሚያገኙት አገልግሎት በአዲስ አሠራር በአንድ መስኮት ማለትም ማንኛውንም ውል የሚፈጽሙት እንደ ቀድሞዎቹ ባለ ዕጣዎች በተለያየ ቦታ ሳይሆን በአንድ ቦታ መሆኑን ያስታወሱት ሥራ አስኪያጁ፣ ዕጣ የወጣላቸው ሳይንገላቱ በአንድ ቦታ የሚያገኙትን አገልግሎት እስከ ታኅሳስ 5 ቀን 2009 ዓ.ም. ድረስ ቀርበው እንዲፈጽሙ አሳስበዋል፡፡ ይኼኛው መግለጫና ማስታወቂያ የመጨረሻ መሆኑን የተናገሩት ሥራ አስኪያጁ፣ ከታኅሳስ 5 ቀን 2009 ዓ.ም. በራሳቸው ፈቃድ እንደተውት ተቆጥሮ እንደሚሰረዙ አስታውቀዋል፡፡ቀደም ብለው እንደገለጹት፣ በግዳጅ ላይ ያሉ የመከላከያ ሠራዊት አባላትና ሌሎች አስገዳጅ የመንግሥት ሥራ ላይ የነበሩ ግን ማስረጃቸውን ይዘው ሲቀርቡ እንደሚስተናገዱ አስረድተዋል፡፡ 